Petrus, miseratione divina Autissiodor. episcopus: dilectis nobis in Christo, domino Rodulpho Periti, Puseye, domino Johanni de Dompna-Maria, Autissiodorensi, et magistro Matthie de Plesseto, S. Prisci archipresbyteris, salutem et sinceram in Domino caritatem. Dudum vobis archipresbyteratus predictos ante ipsorum perpetuationem contulimus, et exinde nostri capituli Autiss. intervenientibus petitione et assensu, ipsos perpetuavimus, ac perpetuos titulos constituimus, reverendi patris domini Senonensis archiepiscopi super iis exinde confirmatione obtenta. Verum, cum nostre intentionis fuerit quod vobis dicti archipresbyteratus, tanquam tituli perpetui remaneant, intentionem nostram predictam ad cautelam, et ex abundanti declaramus; et si opus esset, quod tamen non credimus, adhuc dictos archipresbyteratus vobis et vestrum cuilibet, prout supra, concedimus et conferimus per presentes. In quorum testimonium sigillum nostrum presentibus litteris duximus apponendum. Datum apud Gressus, domum nostram, anno Domini millesimo trecentesimo vicesimo primo, die veneris ante Ramos Palmarum.